
Patricia Frances Rowell

Å elske igjen

Oversatt av Elizabeth Aga


Prolog

Nord for London, 1801

 

Jeg holder på å dø.

Hun kunne ikke lenger føle noen smerte.

Det kunne også være at smertegrensen var nådd, og at hun var gått inn i en slags koma, der hun lå på den frosne bakken og drev inn og ut av bevisstheten.

Hun ville ha foretrukket døden.

De var der fremdeles. Hun hørte at de beveget seg omkring.

Og hun luktet dem. Lukten av nervøse og opphissete menn.

Hun tvang seg til ikke å skjelve.

Hun måtte ikke røre seg, ikke engang puste.

Kanskje de ville tro at hun var død. Hun håpet inderlig at de ville tro det. For så ville de vel ikke gjøre det igjen.

Uklare bilder formet seg på netthinnen bak de lukkete øyenlokkene. Hoder som var dekket av røde masker. Øyne som skinte ut gjennom øyenhulene. Het pust som kom ut av munnåpningene. Blanke knivblader.

Smerte. Vondt alle steder.

Maske etter maske etter maske.

Hun drev inn i mørket, ønsket det velkommen. Med ett hørtes en høy, støyende latter, lyden av en hånd som slo mot hud, og en hvesende stemme som overdøvet det.

– Ti stille, din idiot!

Hun holdt pusten. Knirkingen av lær. Hester som galopperte av gårde. Stillhet.

Lukten av blod. Kulden.

Og mørket.


Første kapittel

Cumberland, England, 1807

 

Han satt dørgende stille i salen med armene hevet over hodet og stirret på pistolen som var rettet mot hjertet hans. Hånden som holdt den, var stødig og hanskekledd. Kvinnen var liten og spe, men med et besluttsomt ansiktsuttrykk.

Han kunne sikkert avvæpne henne. Muligens. Et plutselig utfall. Et raskt grep. Det burde gå. Men han risikerte uansett at enten han eller hesten hans ble skutt. Robert Armstrong var ikke den som tok unødige sjanser, spesielt ikke med en pistol rettet mot brystet. Nei, her gjaldt det å gå forsiktig frem. Han gjorde sitt beste for at stemmen skulle ha en beroligende virkning på henne.

– Ma’am, tro meg, jeg vil deg ikke noe vondt. Hvis du ikke lar meg gå ned og befri hesten din, vil den neste snømassen som kommer ned fra skråningen, ikke bare begrave vognen din, men deg og hesten også.

En rekke isklumper raste i det samme ned skråningen og landet foran føttene til den besluttsomme kvinnen. Hun kastet et raskt blikk opp, før hun rettet pistolen mot ham igjen. – Jeg tror du har rett. Det ville være fint om du kunne hjelpe meg. Du kan stige av hesten.

Rob hevet et øyenbryn. – Meget vennlig av deg.

Han følte seg ikke akkurat velkommen da han steg av hesten og vadet gjennom den dype snøen og bort til den veltede doningen. Kvinnen beveget seg til siden, men holdt pistolen rettet mot ryggen hans. Han kjente en kløe mellom skulderbladene. Hun ville vel ikke skyte ham i ryggen mens han reddet henne ut av vanskelighetene. Han var ikke sikker.

Han mumlet beroligende ord til den desperate hoppen, som fremdeles var selt fast til vognen og strevde med å holde seg på bena. Rob grep tak i bisselet og tok et overblikk over situasjonen. Det lille snøraset hadde veltet vognen ned i løssnøen, og den lå nå på siden og sperret veien. Kvinnen kunne prise seg lykkelig som hadde sluppet unna så lett. Den borteste vognstangen var revet løs fra vognen, og hesten hadde tråkket over den med et av bakbena, som nå var klemt fast mellom den ødelagte stangen og den som fremdeles var festet til vognen.

– Du har satt deg i en skikkelig knipe her, gamle venn. Det er nok best jeg får deg ut før jeg selv ender i samme situasjon.

Rob gransket fjellskråningen over ham. Den var ikke så høy, men veldig bratt og nesten uten vegetasjon. Det overraskende milde været hadde gjort snøen myk og forårsaket raset, men det ville snart fryse til igjen. Han kjente allerede at temperaturen var begynt å synke. Vinden hadde økt i styrke, og himmelen var blygrå. Enda en storm i anmarsj.

Vinden kunne når som helst utløse enda et skred. Rob trakk kniven opp av støvelen. Han så seg over skulderen da han hørte et gisp.

– Hva er det du gjør? Kvinnen var likblek. Hendene som holdt rundt pistolen, skalv. Det var ikke et godt tegn.

Rob rettet seg opp og rynket pannen. – Vær så snill å senke det våpenet, madam. Jeg er nødt til å skjære remmene løs fra vognstengene.

– Jeg …  Hun pustet dypt inn og rettet pistolen mot bakken. – Ja, selvfølgelig. Vær snill å fortsette.

Rob gikk tilbake til oppgaven. Hva feilte det den kvinnen? Hele kroppen hennes signaliserte frykt, de sammenklemte hendene, det stramme ansiktet. Hadde han gjort noe som kunne ha skremt henne til de grader? Han hadde riktignok trukket den kniven. Inntil da hadde hun bare vært på vakt, men nå så hun vettskremt ut. Hvorfor?

Han hadde ikke tid til å gruble over det for øyeblikket. Nå måtte han roe hesten og få den løs fra vognen. Det var gjort med et par kutt med kniven, som han raskt stakk ned i støvelen igjen, før han løftet opp en skinnkoffert som hadde falt ut av vognen. Så førte han den haltende hesten bort mot eieren.

– Jeg er redd hesten din har forstrukket en sene. Den vil ikke være i stand til å …

En dyp rumling og en svak bevegelse i bakken var all den advarselen han fikk. Rob slapp tømmene til hesten og grep tak i kvinnen. Uten å ta seg tid til å tenke, løftet han henne opp på skuldrene og løp så fort han kunne gjennom den myke snøen. Pistolen fløy av gårde og ble utløst med et høyt smell. Begge hestene galopperte foran ham og vrinsket av skrekk. En vegg av steiner, jord og halvfrossen snø kom veltende ned skråningen og nærmet seg med stor hastighet. Rob økte anstrengelsene for å få dem lengst mulig vekk fra raset.

Plutselig snublet han, og begge landet på bakken.

Han kastet seg oppå kvinnen og prøvde å holde skinnkofferten over sitt eget hode. En stein traff den og landet lenger borte. Og enda én. En klatt med jord og is traff skulderen hans, og støvlene ble fylt av snø, og det rant også snø ned på innsiden av kraven. Herregud! Holdt de på å bli begravd?

Tiden syntes å stå stille mens de ventet. Den brølende massen kom stadig nærmere. Så med ett stilnet lyden. Rob trengte seg opp gjennom snømassen og pustet lettet ut da han fikk hodet og overkroppen opp. Han satte seg opp og så seg rundt.

Han lå akkurat i utkanten av en diger haug med jordblandet snø som nå fylte hele dalsenkningen. Den veltede vognen var ikke å se. Veien forsvant under haugen av snø og jord. Rob fikk benet fri fra massen og snudde seg mot kvinnen som fremdeles lå urørlig. – Madam, er du skadet?

Hun lå helt stille med øynene lukket, ansiktet var likblekt. For første gang kunne Rob studere henne uforstyrret. Hun var yngre enn han hadde trodd. Det sølvfargete håret som stakk ut fra hetten på hermelinskåpen hadde narret ham. Ansiktet var ungt og uten rynker, hun kunne ikke være mer enn midt i tjueårene. Hun rørte seg ikke.

– Miss? Miss! Han ristet henne forsiktig i skulderen. – Miss, kan du snakke?

Øyelokkene rørte seg, og han stirret med ett inn i øyne som var mørk fiolblå. Han ble overrasket over hvor klare de var. Og stemmen hennes. – Er du skadet?

Hun pustet dypt inn og svelget. – Nei …  Jeg tror ikke det.

Hun strevde seg opp i sittende stilling, og Rob knelte foran henne og rakte henne hånden. Hun så alvorlig på den et øyeblikk, så la hun hånden sin i hans og lot ham trekke henne opp. Hun så seg forvirret omkring. – Hvor er det blitt av vognen min?

– Den er nok fullstendig begravd, er jeg redd.

– Og pistolen min?

Rob trakk på skuldrene. Like greit å være kvitt den.

– Jeg har ingen anelse. Han stampet snøen av støvlene og børstet klærne mens han så seg om etter hestene. – Men jeg tror det er best at vi kommer oss vekk herfra så fort som mulig.

– Men hvor … ? Kvinnen dreide rundt og så forgjeves etter veien som var begravd under snømassene. Den tiltakende vinden fikk kåpen hennes til å klynge seg tett inntil den vevre skikkelsen hennes, og hun skalv. Noen flak med nysnø virvlet rundt henne.

– Jeg bor på toppen av høydedraget der. Rob pekte på omrisset av en gammel borg i det fjerne.

Øynene til ladyen videt seg ut. – The Eyrie? Jeg trodde det var ubebodd.

– Det har vært det i flere år. Jeg har ganske nylig kommet tilbake fra India. Jeg er Robert Armstrong.

– Baron Duncan?

– Stemmer.

– Jeg skjønner. Jeg …  Hun løftet hodet stolt. – Jeg er Iantha Kethley. Hun bød ham ikke hånden. Og smilte ikke.

Ikke akkurat den reaksjonen en tapper redningsmann hadde ventet seg etter å ha reddet en vakker ung kvinne. Hun hadde i det minste vært vakker hvis hun hadde nedlatt seg til å smile.

Han plystret på hesten sin og fant hoppen noen få meter unna. Han lot hendene gli nedover bena på den. – Vi må sitte sammen på min hest. Den stakkars hesten din er temmelig skjelven. La meg stige opp først, så løfter jeg deg opp foran meg.

– Eh …  Hun så med ett skremt ut i blikket. – Nei. Det vil si …  Jeg foretrekker å sitte bak deg.

– Men veien er veldig bratt. Du kommer helt sikkert til å gli av. Det vil være mye tryggere å …

– Jeg sitter bak deg.

Rob sukket. – Som du vil. Vi har ikke tid til noen diskusjon. Han kastet et blikk på den mørknende himmelen. – Uansett hva vi gjør, så må det skje fortest mulig. Uværet vil være over oss om et øyeblikk.

Idet han skulle til å løfte henne, rygget hun tilbake. – Malerutstyret mitt. Hun pekte på skinnkofferten. – Jeg må ha det med.

– Malerutstyret? Rob kvalte et utålmodig sukk. – Greit. Så fort du har kommet på plass. Han grep henne før hun rakk å komme med flere protester. De store hendene hans omsluttet nesten den slanke midjen hennes. Hun var så lett som en fjær da han løftet henne og satte henne sidelengs i salen. Han rakte henne skrinet med malesakene og grep tøylene og steg så klønete opp på hesten ved å svinge venstrefoten over hodet på hesten. Hesten steilte i protest over den uvanlige fremgangsmåten.

Rob satte seg til rette og merket noe skarpt mellom skulderbladene. Hva nå? Han snudde seg og oppdaget av kvinnen hadde plassert kofferten mellom seg og ryggen hans, og forsøkte å holde rundt både den og ham. Nå fikk det være nok!

– Gi meg den! Uten noe om og menn røsket han kofferten fra henne og balanserte den foran seg i salen med den ene hånden. – Hold deg nå fast i meg. Vi har ikke tid til dette tullet.

Rob drev hesten langs den bratte skråningen under den høye klippen og tok snarveien opp mot det gamle slottet. Vinden ulte rundt dem nå, snøen blåste fra siden og rett i ansiktet på dem. Flere fonner dannet seg på tvers av det som var igjen av veien under dem. Det ville ikke være noen hensikt i å følge den. Stien de fulgte, ville imidlertid føre dem til veien som ledet rett hjem til slottet. Hesten hans ville tilbakelagt strekningen på kort tid hvis ikke den skadete hoppen hadde sinket den, men de ville likevel komme under tak tidsnok.

Idet hestene strevde seg opp en bratt stigning, hørte Rob et kvalt rop, og armene rundt livet hans forsvant plutselig. Hesten hans steilte en anelse. Rob roet den og så seg forskrekket tilbake. Passasjeren hans satt i snøen med bena strukket ut foran seg, med skjørtene over knærne. En pistol var bundet fast øverst på den ene støvelen.

Herregud! Kvinnen gikk omkring bevæpnet til tennene!

Han registrerte med lettelse av hun bare så forbløffet ut, ikke skremt. Hun kom seg fort på bena og kom bort dit hvor Rob ventet på hesten. Hun rødmet i det minste og så flau ut. Han rakte ut en hånd for å hjelpe henne opp.

– Sett foten din oppå min og dytt fra når jeg løfter deg.

Hun adlød denne ordren uten å mukke, og han gav henne kofferten med maleutstyret og trakk henne opp i armene sine og satte henne foran seg. Han holdt henne fast med den ene armen mens han stakk hælene i siden på hesten. Hele kroppen hennes stivnet til. Han rynket pannen. Hva feilte det henne? Han hadde ikke akkurat tenkt å kidnappe henne. Han reddet henne, for pokker!

Han trakk inn tømmene. – Miss Kethley. Hun svarte ikke. Han kunne ikke se ansiktet hennes. Hun så rett frem, som en fange som blir ført til retterstedet. Han grep rundt haken hennes og tvang henne til å se på ham.

– Miss Kethley, vær så snill å fortelle meg hvorfor du er så ute av deg. Er det noe jeg har gjort? Hun ristet på hodet og åpnet munnen for å snakke, men lukket den igjen. – Har jeg skadet deg eller fornærmet deg på noen måte?

Hun svelget og ristet på hodet. – N …  Hun fuktet leppene og prøvde igjen. – N …  nei.

– Jeg skal heller ikke gjøre det.

Rob knep leppene sammen og fortsatte opp bakken.

*

Mens de beveget seg oppover, satt Iantha i ly av baronens kropp og tvang seg til å tenke, og til å roe seg. Hun skulle greie å få kontroll over redselen. Mannen hadde ikke gjort noe for å provosere henne. Han hadde ikke gjort annet enn det som var rett og riktig. Likevel, da han hadde falt oppå henne, hadde hun trodd at hjertet hennes skulle stanse. Frykten for å bli levende begravd var ingenting imot den frykten som fylte henne da kroppen hans landet oppå henne.

Om hun bare hadde kunnet slette de forferdelige bildene fra bevisstheten, burde hun føle seg lettet over å slippe å kjempe konstant for å holde seg på hesten. Den store kroppen til redningsmannen hennes skjermet henne dessuten mot vinden og snøen. Men fingrene hennes var iskalde og tærne likeså.

Det slo henne at baronen var mye høyere enn han hadde virket på litt avstand. Bredden på de muskuløse skuldrene hadde fått ham til å virke mye kortere enn han var. Han var en stor mann. Sterk. Hun måtte minne seg selv på at han bare hadde brukt den styrken til å hjelpe henne. Det måtte hun fokusere på. Bruke det til å temme de voldsomme følelsene.

Kontroll. Det gjaldt å bevare kontrollen.

Omsider kom de inn på veien som førte fra dalen og opp til slottet. Og nå varte det heller ikke lenge før de befant seg i en stor stall. Iantha rettet på de verkende skuldrene og så seg omkring. En tettbygd stallkar med gråsprengt hår skyndte seg mot dem.

– My lord! Der er du endelig. Burnside og jeg hadde akkurat begynt å lure på om vi skulle sette i gang en leteaksjon. Han strakte opp en arm og myste mot Iantha idet han tok kofferten ut av de stive fingrene hennes. – Og hvem er det vi har her?

Han satte kofferten ned på gulvet og strakte på nytt armene mot henne. Iantha gled ut av salen og ned i dem. Han satte henne ned, men holdt en støttende hånd på armen hennes. Det var bra at han gjorde det, for bena og føttene hennes var så kalde at de nesten sviktet under henne. Hun holdt seg fast i salen med den andre hånden.

– Pleier jeg ikke alltid å komme hjem i god behold, Feller? Baronen svingte seg lett ned fra hesten og smilte til stallkaren.

– Jo, bortsett fra den gangen i Orissa. Da var du i alle fall ikke i god behold. Feller flirte. – Jeg sa det til Burnside, faktisk. Han trosser alle farer og er her før du vet ordet av det, sa jeg. Og her er du.

– Og her er jeg, bekreftet baronen. – Dette er miss Kethley. Som du kan se, kom hun og hesten ut for en ulykke på veien.

– Ja, det ser jeg. Feller snudde seg for å undersøke hesten. – Den stakkars hesten ser temmelig medtatt ut.

Han slapp armen til Iantha og gikk bort til hesten. I det samme merket Iantha at bena sviktet under henne, og klynget seg til salen med begge hender.

– Forsiktig nå! Duncan gikk fort bort og la en støttende arm rundt livet hennes. – Er du svimmel?

– Nei. Iantha ristet på hodet. – Bare kald og stiv. Jeg blir helt i orden igjen om et øyeblikk.

– Kanskje. Tvilsomt, tenkte han. – Skal jeg bære deg?

– Nei! Avslaget var skarpere enn hun hadde tenkt. – Jeg mener …  ellers takk. Det er ikke nødvendig.

– Så la meg i det minste hjelpe deg. Du trenger å varme deg foran en peis. Vi går opp gjennom det gamle slottet for å unngå vinden. Han forsterket grepet rundt livet hennes og førte henne mot døren på siden av stallen.

Nær. Han var veldig nær.

Iantha lukket øynene, trakk pusten dypt inn og tvang seg til å la være å trekke seg unna. Hvis hun gjorde det, ville hun ganske sikkert falle om kull. Hun kunne tåle hans nærhet i noen få minutter.

Kontroll.

Han førte henne gjennom stalldøren og opp en bratt vindeltrapp. På toppen beveget de seg gjennom flere korte ganger med smale dører, som alle vendte i forskjellige retninger.

– Dette er veien inn i det opprinnelige slottet, forklarte han. – Alle svingene ble laget for å gjøre det vanskelig for fiender å trenge inn i slottet. Det er lenge siden denne delen var i bruk, men vi bruker den fremdeles for å komme opp fra stallen når vi vil unngå å gå ut i dårlig vær. De kom ut av et tomt rom med steinvegger og fortsatte gjennom en nyere dør inn i en stor inngangshall. Lord Duncan tok av seg hatten og banket av snøen mot benet, og avslørte en krøllete, brun hårmanke.

– Her er den nye bygningen. Han flirte. – Alt er relativt. Den gamle delen ble bygget i det fjortende århundret, den nye tidlig på sekstenhundretallet. Den er langt mer komfortabel enn den opprinnelige bygningen, men den har sine merkverdigheter. Han trakk i en klokkestreng. – Burnside! Burnside, hvor er du?

Iantha skvatt til av det plutselige ropet. Lordens stemmevolum lyktes imidlertid å tilkalle en senete, middelaldrende mann.

– Ja, my lord? Den nyankomne stoppet brått da han så Iantha, og så spørrende på lord Duncan.

– Miss Kethley ble overrasket av stormen og skal være hos oss. Vær snill å be Thursby gå og gjøre opp ild i enkehertuginnens soverom og skaffe miss Kethley noe varmt vann.

– Ja, selvfølgelig, my lord. Lorden snudde seg mot Iantha. – La meg få hjelpe deg av med kåpen.

– Takk. Iantha lot ham hjelpe henne av med plagget og benyttet anledningen til å komme seg unna armen hans. Hun stålsatte seg idet hetten gled av hodet hennes. Men han var vel gentleman nok til å la være å kommentere det sølvfargete håret hennes.

Og det var han selvfølgelig.

Burnside forsvant med de våte klærne med en gang han hadde hjulpet lord Duncan av med kappen hans. Lorden åpnet en dør inn til et komfortabelt rom like ved inngangen. Veggene var dekket av bøker, og enda noen bøker og bokruller lå stablet i hauger på et bord.

– Beklager rotet. Jeg holder på å plassere inn min egen boksamling blant min fars bøker. Han satte en stol bort til peisen og ba henne sette seg.

– Jeg har funnet mange interessante verker i Østen, noen svært gamle. Jeg har studert de ulike språkene for å kunne lese tekstene. Han trakk frem en stol til seg selv og satte seg sammen med henne ved peisen.

Iantha foldet hendene i fanget og kremtet. – Lord Duncan, jeg er veldig takknemlig for hjelpen din, og jeg beklager hvis jeg har gitt inntrykk av noe annet. Situasjonen var temmelig …

Lorden hevet et øyenbryn. – Tydeligvis.

– Jeg er virkelig veldig takknemlig. Hun så rett på ham og så et humoristisk glimt i de brune øynene hans. – Jeg vet virkelig ikke hva jeg skulle ha gjort hvis du ikke hadde dukket opp. Jeg ante ikke at det var så mye snø i fjellsidene, og heller ikke at det skulle bli så dårlig vær.

Han nikket. – Det var forbausende mildt i dag. Jeg falt selv for fristelsen til å ta en tur ut. Det er uvanlig med så mye snø så tidlig.

Iantha tvang frem et smil. – Og jeg er lei for å være til bryderi.

– På ingen måte, miss Kethley. Jeg er utelukkende opptatt av at du skal ha det bra, og jeg beklager at jeg ikke engang har en husholderske eller en tjenestepike som kan ta seg av dine behov. Jeg kom litt tidligere enn agenten min regnet med, så han har ikke rukket å ansette en fast stab. Heldigvis hadde han allerede sørget for en skikkelig rengjøring av huset, og det er nok av mat lagret i kjelleren. Han snudde seg da døren ble åpnet. – Ja, Burnside?

– Jeg tenkte at ladyen kunne trenge en kopp te. Burnside beveget seg forsiktig gjennom døren og satte et stort brett med tekanne og kopper på bordet.

– En veldig god idé, må jeg si. Takk skal du ha. Lord Duncan snudde seg smilende mot lakeien sin. – Og hva får vi til middag? Jeg forventer minst tre retter.

Burnside blunket til Iantha, som stirret sjokkert på dem. – My lord spøker bare. Han vet at han bare får enkel husmannskost, god og sunn mat med tilsetning av indiske krydder. – Jeg har tent på i peisen oppe, my lord, og har satt varmt vann på rommet når miss Kethley er klar for det.

– Takk. Vi venter litt til det er blitt litt varmere i rommet. Burnside forlot dem, og lorden snudde seg mot Iantha igjen. – Burnside lager enkel, men veldig god mat. Du kommer i det minste ikke til å sulte. Han kastet et skjevt blikk på tebrettet. – Tror du at du kunne ta deg av skjenkingen, miss Kethley? Jeg kommer bare til å rote det til for oss.

For en merkelig husholdning! Iantha løftet forvirret tekannen. – Det skal jeg med glede gjøre. Melk?

– Nei takk.

Iantha rakte ham koppen og skjenket en kopp til seg selv. Hun anstrengte seg for å finne på noe å si. Det var tross alt vanlig å konversere mens man drakk te. – Hvor lenge har du bodd i India, my lord?

– Tretten år.

– Arbeidet du for Ostindia-kompaniet?

– Nei, jeg dro som selvstendig kjøpmann. Armstrong-formuen hadde krympet betydelig, så min far syntes at det var berettiget å gå inn for handel.

– Jeg skjønner. Iantha grublet en stund over denne informasjonen. Et uvanlig skritt å gå til for en gentleman, men utvilsomt å foretrekke fremfor å leve i fornem fattigdom. – Likte du deg ikke der?

– Å, jo. Jeg trivdes utmerket. Så mye å se og oppleve, et vell av sanseinntrykk. Han smilte til henne over kanten av koppen. Hun var fascinert av de fine rynkene i øyenkrokene. Han hadde virkelig et veldig vinnende smil. – Østen har så mye å by på, blant annet sterke farger og annerledes mat. Hver dag nye erfaringer som en vanlig engelskmann knapt kan forestille seg.

– Men du kom hjem igjen.

Han stirret inn i ilden et øyeblikk før han så på henne. – Man ønsker alltid å vende hjem igjen.

Iantha visste ikke hva hun skulle si til det, og drakk uten å kommentere noe. Lord Duncan trakk pusten dypt inn. – Det var andre grunner også. Han ventet litt før han fortsatte. – For det første er fortjenesten blitt for avhengig av opiumshandelen med China. Ostindia-kompaniet har monopol på dyrkingen i Bengal, men jeg fikk meg likevel ikke til å selge det. Om du hadde sett de stakkars jævlene …  Eh, unnskyld språkbruken, men avhengighet av opium er faktisk en forferdelig tilstand. Han satte fra seg koppen og reiste seg. – Jeg kan fortsette å snakke om India i evigheter. Er du ferdig med teen? Jeg skal følge deg ovenpå.

Iantha fulgte hans eksempel, og etter bare et øyeblikks nøling, tok hun armen han tilbød henne, og gikk så langt bort fra ham som situasjonen tillot. Han la den andre hånden over ermet på kjolen hennes. – Kjolen din er visst våt fremdeles. Du trenger å skifte.

Iantha kikket ned på den tilsølte kjolekanten på den hvite ullkjolen. – Det ville vært deilig, men jeg kan ikke se hvordan det skal gå til.

– Jeg tror det er noen klær i det soverommet vi gjør i stand til deg, men de tilhørte min bestemor. Han så ned på henne og flirte idet de beveget seg opp to brede trappeavsatser. – Hun var ganske så motebevisst i sin tid, men den tiden er for lengst passert. Hun var også veldig sparsom og tok vare på alt. Du vil nok finne noe som er rent og tørt, men det vil neppe være siste mote.

For første gang siden snøhaugen hadde begravd kjøretøyet hennes, hørte han henne le, men det var før hun innså alvoret i situasjonen. Hun ville etter all sannsynlighet måtte bli her i noen dager.

Herregud! Hvordan skulle hun overleve det? Hvordan skulle hun holde ut å bo i en husholdning bestående av bare menn – menn som til og med var fremmede for henne – over så lang tid?

Kontroll. Hun måtte sørge for å ha kontroll, og stole på fornuften.

